Prentútgáfa Stundarinnar kemur næst út þann 20. desember . „ Það getur verið hörkufjör í kringum fatlað fólk “ Dagur Steinn Elfu Ómarsson tók áskorun vina sinna og er þessa dagana að undirbúa af kappi uppistand í Bæjarbíói . Hann fæddist með CP og notar hjólastól til þess að komast um en lætur það ekki stoppa sig í að njóta lífsins . Hann vonast til þess að borgin gyrði í brók svo hann þurfi ekki að dúsa á biðlista fyrir mannréttindum . „ Uppistandið mitt er kannski ekki hefðbundið að því leyti til að ég kem ekki til með að standa á sviðinu , það væri reyndar algjört kraftaverk ef það gerðist , svona ef út í það er farið , “ segir Dagur Steinn Elfu Ómarsson , sem fæddist með cp hreyfihömlun og er í hjólastól . „ Daginn eftir uppistandið mitt mun Sóli Hólm svo stíga á svið með sitt uppistand , þannig eigum við ekki bara að segja að ég sé að fara að hita upp fyrir hann , en ég er samt minna í eftirhermum . “ Út af með dómarann Uppistandið heitir einfaldlega „ Út af með dómarann “ og er eiginlega vísun í það að hann getur orðið alveg brjálaður á íþróttaleikjum og látið dómarana heyra það allhressilega , „ oftast óverðskuldað auðvitað , “ segir Dagur Steinn og hlær . „ Hin pælingin með nafninu er sú að við höfum öll gott af því að hvíla dómarann sem býr innra með okkur , þessum sem raðar fólki oft ósjálfrátt í einhverja flokka . Því það getur til dæmis bara alveg verið hörkufjör í kringum fatlað fólk get ég sagt ykkur , og af hverju ætti það ekki að vera þannig ? Í þessa einu kvöldstund ætlum við að hvíla dómarann og henda í geggjað fjör . “ „ Við höfum öll gott af því að hvíla dómarann sem býr innra með okkur “ Uppistandið verður samansuða af því sem honum þykir skemmtilegt og því sem hann hefur brallað í lífinu . „ Það er nefnilega ansi margt , þrátt fyrir að ég sé ungur og í hjólastól . Þetta verður hressandi og gott pepp sem örugglega margir hafa gaman af og geta svo tekið með sér gleðina áfram út í kvöldið . Það verða auðvitað fullt af vinum og kunningjum í húsinu en þetta er líka alveg eins fyrir þá sem þekkja mig minna eða hreinlega ekki neitt . “ Það eru auðvitað allir velkomnir á uppistandið mitt , en United-menn , Framarar , ÍR-ingar og Fjölnismenn eru auðvitað sérstaklega velkomnir . Ég mun horfa í gegnum fingur mér með fáeina Poolara , en þeir mega eiga von á því að fá á baukinn , “ segir hann og skellir upp úr . Aðspurður um ástæðu þess að hann hafi ákveðið að stíga á svið með uppistand , segir hann það til komið vegna áskorunar . „ Margir vina minna höfðu ekki séð fyrirlestrana sem ég hef haldið í gegnum tíðina og hvöttu mig áfram til þess að vera með uppistand og safna saman bestu sögunum og öllu ruglinu . Þannig að ég ákvað bara að slá til og heyrði í snillingunum í Bæjarbíói sem leist svo frábærlega á þetta brölt í mér . “ Mynd : Úr einkasafni Dansaði fram á nótt Áður hefur Dagur Steinn verið að halda fyrirlestra um stöðu sína . Aðdragandinn að því var að móðir hans var beðin um að halda erindi á ráðstefnu fyrir nokkrum árum síðan , þar sem fjalla átti um menntamál . „ Mamma stakk svo bara upp á því hvort ég myndi ekki bara taka að mér þennan fyrirlestur , þar sem ég hafði búið í Danmörku og hafði reynslu af mismunandi skólakerfum . Það er alltaf svo mikið af mömmum á svona fundum svo ég ákvað að plata pabba gamla með mér og við vorum saman feðgarnir með fyrsta fyrirlesturinn . Hann heppnaðist það vel að fólk var komandi til mín að honum loknum , segjandi að þetta hafi verið meira eins og uppistand , en ég tek það fram að það var samt algörlega óvart . Þarna var ég bara að segja fólkinu hvað lífið sé skemmtilegt og að það sé eiginlega alltaf hægt að kjósa að líta á björtu hliðarnar og hafa gaman af því . “ „ Ég fékk mér nokkra ískalda og dansaði svo fram eftir nóttu með einhverjum amerískum guggum “ Eftir það hefur hann haldið nokkra fyrirlestra í svipuðum dúr , meira að segja einn sem haldinn var á ensku , á ráðstefnu sem haldin var á Hilton Hótel . „ Það besta við þann viðburð var samt auðvitað gala-kvöldið í Perlunni þar sem ég fékk mér nokkra ískalda og dansaði svo fram eftir nóttu með einhverjum amerískum guggum . “ Sem stendur er hann ekki farinn að huga að fleiri uppistöndum , svo hann hvetur fólk til þess að rjúka af stað og tryggja sér miða í Bæjarbíó þann 13. nóvember . Stefnan er auðvitað að fylla húsið og miðasalan hefur farið hörkuvel af stað og aðeins fáir miðar eftir . „ Meðal gesta verður stórt stuðningsmannagengi frá sumarbúðunum í Reykjadal , þannig að ég geri ráð fyrir frábærum sal og miklu fjöri . Ég er nefnilega svo heppinn að eiga stóran hóp af vinum og stuðningsfólki allt í kringum mig , sem er reyndar samansafn af snillingum , sem gera allt betra . Eins ætla strákarnir í meistaraflokki í Fram í handboltanum að fjölmenna á uppistandið . Til að krydda viðburðinn enn frekar mun ég frumflytja á uppistandinu glænýtt stuðningsmannalag fyrir landsliðið í fótbolta sem ég er að klára með nokkrum snillingum sem kunna aldeilis að rappa og búa til beat . Landsliðið er einmitt að spila við Tyrkland daginn eftir uppistandið þannig að ég verð svo að koma laginu út til strákanna . “ Spennandi tímar fram undan Aðspurður hvað sé fram undan segist Dagur Steinn reyna að horfa passlega langt fram í tímann . „ Ég held að það sé skynsamlegast . Það næsta stóra hjá mér er þó tvítugsafmælið mitt í desember , en þá er stefnan tekin á flöskuborð á B5 . “ Mynd : Úr einkasafni Boltaíþróttirnar eiga annars hug og hjarta Dags Steins sem hvetur sína menn , bæði hér heima og þvert yfir lönd og höf þegar þannig ber undir . „ Svo er auðvitað EM í handbolta í janúar og ég ætla að kíkja þangað . Ekki má gleyma snillingunum okkar í fótboltanum . Við höfum auðvitað fulla trú á þeim og það yrði nú alveg frábært að komast inn á EM næsta sumar , ég bara veit að þeir eiga svo eftir að klára þetta . Mér þykir nefnilega langskemmtilegast að elta landsliðin okkar , það toppar það nákvæmlega ekki neitt . En ég fór á EM í fótbolta og sá Ísland vinna bæði Austurríki og England , það var ansi eftirminnilegt . Eins sá ég leikinn við Nígeríu í Volgograd á HM og kíkti auðvitað á stelpurnar á EM í Hollandi . Þá fór ég líka til Þýskalands að sjá handboltastrákana okkar og mun auðvitað ekki láta mig vanta á næsta mót hjá þeim í Svíþjóð . “ Annars er hann að reyna að komast inn í NPA-prógrammið hjá Reykjavíkurborg , sem gerir fólki kleift að ráða því sjálft hvar það býr , með hverjum og móta sinn eigin lífsstíl . Þeir sem fá notendamiðaða persónulega aðstoð geta þannig stýrt því sjálfir hvernig aðstoðin er skipulögð , við hvað þeir fá aðstoð , hvar , hvenær og hver veitir hana . „ Reykjavíkurborg mætti að mínu mati mætti fara að gyrða í brók og græja NPA bæði fyrir mig og fleira fólk í minni stöðu svo hægt sé að lifa sjálfstæðu og skemmtilegu lífi . Vonandi tekst það fyrr en seinna . Annars ætla ég bara að njóta lífsins áfram , mæta á leiki , elta landsliðið okkar og halda áfram að rífa kjaft . “ Eitthvað að lokum ? „ Jú jú , í sturtu með dómarann ! og áfram Man United ! “ Uppistandið „ Út af með dómarann “ verður í Bæjarbíói þann 13. nóvember . Miðasala á viðburðinn fer fram á midi.is . Þorbjörn Þórðarson til ráðgjafar Samherja Fréttir Mest lesið í mánuðinum Hin stóra fréttin í Samherjamálinu er að birtast okkur Upptaka af reiðisímtali Jóhannesar við eiginkonu hans birt gegn vilja hennar Fréttir Vaknaði við öskrin Viðtal Óttast um líf sitt eftir hótanir á Seyðisfirði : „ Þetta er mafíu starfsemi “ Fréttir Er ekki Áslaug Arna stórkostlegur dómsmálaráðherra ?